Grootste klasaksie kom dalk teen TransnetDie Transnet-pensioenarisse Foto: VF Plus Prokureurs sal die Pretoriase hooggeregshof nader vir goedkeuring om ŉ klasaksie teen Transnet te voer namens meer as 62 000 pensioenarisse, het Rapport Sondag berig. Die groep wil R79.963 miljard – bates en rente daarop – van Transnet eis. Volgens die berig is Transnet glo van plan om die pensioenfonds te ontbind waarin hy 65 000 afgetrede werknemers uit die apartheidsjare oorgeplaas het voordat hy die bates van die fonds gestroop het. Die regspan het glo op dokumente afgekom wat daarop dui dat die fonds se trustees, almal werknemers van Transnet, besig is om die fonds se reëls op só manier te wysig dat hulle die fonds kan ontbind. Die hofgeding, wat deur twee top advokate naamlik Jaap Cilliers SC en Leon Kellerman SC gelei word, begin Maandag in die Pretoriase hooggeregshof. Brian Molefe, hoof uitvoerende beampte van Transnet, het aan die koerant gesê die lot van die pensioenarisse is nie sy bekommernis nie, aangesien hulle “begunstigdes van apartheid” is. Altesaam 33% van die pensioenarisse is swart. Indien die hof die aansoek goedkeur, sal dit die begin wees van die grootste klasaksie wat nog in die land se regsgeskiedenis aangehoor is.